Knysna-busramp: Nalatigheid was die oorsaak | Maroela Media
Rheenendal-busramp Foto: ER24
Die landdroshof in Knysna het Vrydag bevestig dat nalatigheid ŉ oorsaak was in die busongeluk waartydens 14 kinders van Rheenendal omgekom het, het die Saturday Star berig.
Landdros Derek Torlage het tydens sy vier uur lange uitspraak gesê daar is bewyse dat die departement van onderwys in die Wes-Kaap, die toetssentrum wat die padwaardigheidsertifikaat vir die bus uitgereik het, die busbestuurder en die eienaar van die busmaatskappy nalatig was.
Torlage het verskeie probleme met die bus uitgelig insluitend ŉ ondoeltreffende remstelsel, krake in die onderstel, speling op die stuurwiel en probleme met die rathefboom en koppelaar.
Altesaam 14 kinders is in Augustus 2011 oorlede toe die bestuurder op pad skool toe beheer verloor het oor die bus en die voertuig by ŉ laagwaterbrug in ŉ dam beland het. Die busbestuurder is ook dood.
Die 32-sitplekbus het 58 kinders vervoer. Die oorblywende 44 kinders is in die ongeluk beseer.
Torlage sal sy aanbevelings by die direkteur van openbare vervolging indien sodat ŉ besluit geneem kan word oor moontlike vervolging. Die ouers van die kinders kan ook nou met siviele eise voortgaan.
Hallo Maroela. Ek het ondervind dat julle kritiek baie negatief aanvaar, maar as ek mag sê, julle het een fout in die berig gemaak wat baie hinderlik op die oog is. Ek het die berig nou klaar gelees, en dit gaan my nou nie meer verder pla nie, maar kan dalk ander pla. Ek is jammer as julle my boodskap negatief ontvang, dit is nie my bedoeling nie.
Dit moet “vieruur-lange” wees, en nie “vier uur lange” nie.